 वीणा जदुं बी शफाखाने औन्दी ही तां कोई न कोई पतान्दरा पाइयै जन्दी ही, बाली ने वीणा दे अधिकारें दा बन्ना कायम कीता हा जे ओ बन्नै दा पार रवै, रूआर नईं आवै पर अज्ज उस दिक्खेआ जे वीणा बन्ना गोड़ियै रूआर उठी आई ऐ।  ते इक भूचाल उसने आनी उड़ेया ऐ, उस लै उसी धरत बिंबीरी आला लेखा फिरदी लब्बी।  तां उस सोचेआ जे बी.ए.च पढ़ने आली कुड़ी इन्नी ञ्याणी होई सकदी ऐ ए कदें उसने सुखने च बी नेहा चते दा।  बाली बड्डे हस्तपताल दा सोमू दे एक्सरे दा फोटू लेई आया तां बाह्रा दा गै उसने वीणा दी कड़कदी बुआज सुनी लैती ही, सुनदे सार गै उसदा दिल कम्बेआ हा।  अन्दर आइयै दिक्खेआ तां वीणा उम्बली उम्बलियै कुफर तोला करदी ही।  बाली गी लग्गा जे वीणा गी कोई दुआला नचा करदा ऐ।  उस चबक्खी नजर फेरियै तृप्ता बक्खी दिक्खेआ, तृप्ता सोमू दे सरैह्ने बैठी दी, मासी होर तां घरै दा रूट्टी पकाई आनने गित्तै गेदियां हियां अजैं परतोइयै नेईं आई दियां।  घबराहट कन्नै तृप्ता दी अक्खीं चा त्रप-त्रप अत्थरूं चवा करदे हे।  ममता दा इक नित्थरे दा होर रूप बाली सामने आया।  बाली दा दिल बी घटोई गेआ।  बाली ने सोचेआ तृप्ता दा ते सोमू दा के सरबन्ध ऐ, इक मनुक्खता दे नातै तृप्ता गी सोमू प्राणैं शा बी प्यारा ऐ ते बीणा-उस अपने कन्ने सुनेया वीणा तृप्ता गी बेथवियां गल्लां आक्खा करदी ही।  जेकिश बी उसदे मुंह चढ़ेआ उस बुआसरियै गै साह् लेआ।  वीणा दी नुआर बाली गी काली स्याह लग्गी, जियां अश्कै उसदे मनै च बलदी ईरखा दी अग्गी दा धुआंखड़ उसदे मुहैं पर आई जम्में दा ऐ।  उस सोचेआ जे वीणा मनै दी इन्नी काली होई सकदी ऐ उसगी जकीन नेहा पवा करदा पर अक्खीं दिक्खियै ते कन्नैं सुनियै ओ कोका मोआ ऐ जेका अक्खीं मीटी उड़ग जेकी वीणा उसगी शैलें शां शैल लगदी ही, उस्सै वीणा दा छलैपा उसगी उसदे मनै च सलगी अग्गु दे धुऐं कन्नै खटोए दा लग्गेआ। 